Hämeenlinnan vankilassa luotetaan Suomen vankiloiden keskuspesulan jatkuvuuteen, vaikka alan säästöpaineet ovat erittäin kovat.
Päätökset uusista noin 1,5 miljoonan euron konehankinnoista ovat vankilanjohtaja Samuli Laulumaan mukaan olemassa, mutta aikataulu on vielä avoin.
Vaatteiden ja muiden tekstiilien pesu ja korjaukset halutaan säilyttää omissa käsissä, mihin on vankat perusteet. Rikosseuraamuslaitoksen työryhmän mukaan oma pesula tulee selvästi halvemmaksi kuin muut vaihtoehdot.
– Omakustannushintamme on noin 30-40 prosenttia alhaisempi kuin ulkopuolisten pesuloiden, arvioi ylityönjohtaja Veikko Aikio. Varsinkin vaatteiden korjaaminen vankilan ulkopuolella olisi kallista.
Pesula työllistää keskimäärin 15 miesvankia, kun vaatekorjaamossa ja jalkinekorjaamossa on kummassakin töissä keskimäärin viisi naisvankia.
– Meillä tehdään oikeaa työtä, sanoo Veikko Aikio.
Putkipesukoneet pesevät pyykit taloudellisesti. Työliikkeenjohtaja Riitta Kauppinen muistelee, että pelkkien yksikkökoneiden aikaan työ oli fyysisesti raskaampaa, kun pyykkejä jouduttiin siirtelemään käsivoimin. Nykyisin pesula on pitkälti automatisoitu.
Koko laitekanta uusiksi
Pesulan uudistukset tietäisivät käytännössä koko laitekannan uusimista.
– Ensin pitää kuitenkin saada selville, toimitaanko budjetti- vai leasingrahoituksella. Sen jälkeen hankinnat pitää vielä kilpailuttaa, vankilanjohtaja Samuli Laulumaa selvittää.
Tarkoitus on parantaa ekologisuutta. Lisäksi pesulan pääosin 1990-luvun puolivälissä hankitut koneet alkavat olla muutenkin uusimiskunnossa.
Koneet ovat iäkkäitä, mutta edelleen toimivia, kun niitä on huollettu jatkuvasti.
– Vuodesta 2007 alkaen olemme huoltaneet kaikki koneet hiljaisempaan aikaan eli kesällä, kertoo Veikko Aikio.
Lujimmilla on koneiden automatiikka. Ongelmana on se, ettei vanhoille käyttöjärjestelmille saa enää tukea.
– Koko ajan kasvaa todennäköisyys, että jokin remahtaa lopullisesti, työliikkeenjohtaja Riitta Kauppinen sanoo.
Höyrynpainetta harakoille
Pesulaan on tarkoitus hankkia uudet koneet, joissa lämmönlähteenä käytetään suoraan maakaasua.
Maakaasun suoralla käytöllä päästään jopa 97 prosentin hyötysuhteeseen, kun se jää nyt 60-70 prosenttiin.
Pesulan tarvitsema höyry tuotetaan kahdella höyrykattilalla, jotka pysäytetään vain kesäseisokkien ajaksi.
Höyrynpaine pidetään yllä myös öisin ja viikonloppuisin, vaikka pesula ei silloin toimi. Tämä johtuu siitä, että höyrynpaine pitää nostaa ja laskea hitaasti.
Kun lisäksi on vielä putkistohukkaakin, niin yli puolet höyryntekoon käytetystä maakaasusta palaa harakoille.
Höyrynteko on kuljetusten ohella vankilan pesulan suurin kustannuserä ja selvästi muun muassa henkilöstökuluja suurempi.
Vankilan tulevaisuus avoinna
Pesulan uudistukset kytkeytyvät laajemmin Hämeenlinnan vankilan tulevaisuuteen.
– Odotamme vankilan olemassaolon varmistumista, sanoo Riitta Kauppinen.
Rikosseuraamuslaitos on säästöpaineissaan lakkauttamassa vankiloita. Esillä on ollut muun muassa Keravan vankilan lakkautus, mutta myös Hämeenlinna on mainittu eräissä Rikosseuraamuslaitoksen ja vankilakiinteistöt omistavan Senaattikiinteistöjen kaavailuissa.
– Tietty varmuus toiminnan jatkumisesta pitää saada, toivoo työliikkeenjohtaja Riitta Kauppinen. (HäSa)